รัฐบาลไทย-ข่าวทำเนียบรัฐบาล-รมว.เกษตรฯ นำทีมจิตอาสาพัฒนาด้านการเกษตรฟื้นฟูบริเวณคลองเปรมประชากร จ.อยุธยา เพื่อเฉลิมพระเกียรติพระบาทสมเด็จพระเจ้าอยู่หัว
วันพุธที่ 26 กรกฎาคม 2566
รมว.เกษตรฯ นําทีมจิตอาสาพัฒนาด้านการเกษตรฟื้นฟูบริเวณคลองเปรมประชากร จ.อยุธยา เพื่อเฉลิมพระเกียรติพระบาทสมเด็จพระเจ้าอยู่หัว
รมว.เกษตรฯ นําทีมจิตอาสาพัฒนาด้านการเกษตรฟื้นฟูบริเวณคลองเปรมประชากร จ.อยุธยา เพื่อเฉลิมพระเกียรติพระบาทสมเด็จพระเจ้าอยู่หัว
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานพิธีเปิดโครงการจิตอาสาพัฒนาด้านการเกษตร บริเวณคลองเปรมประชากร ตําบลเชียงรากน้อย อําเภอบางปะอิน จังหวัดพระนครศรีอยุธยา โดยมี นายไพรัตน์ เพชรยวน รองผู้ว่าราชการจังหวัดพระนครศรีอยุธยา นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ นายสมเกียรติ กอไพศาล ประธานคณะทํางานรัฐมนตรีว่าการกระทรวงเกษตรและสหกรณ์ นายประยูร อินสกุล ปลัดกระทรวงเกษตรและสหกรณ์ นายพีรพันธ์ คอทอง รองปลัดกระทรวงเกษตรและสหกรณ์ ผู้บริหารกระทรวงเกษตรและสหกรณ์ บุคลากรส่วนราชการ/หน่วยงานในสังกัดกระทรวงเกษตรและสหกรณ์ (ส่วนกลาง) จิตอาสากระทรวงเกษตรและสหกรณ์ บุคลากรหน่วยงานในสังกัดกระทรวงเกษตรและสหกรณ์ ในพื้นที่/จังหวัด ผู้นําชุมชน องค์กรปกครองส่วนท้องถิ่น/เทศบาล เกษตรกร และประชาชนจิตอาสา เข้าร่วม จํานวน 700 คน ณ ลานโดมเอนกประสงค์ วัดเปรมประชากร ตําบลเชียงรากน้อย อําเภอบางปะอิน จังหวัดพระนครศรีอยุธยา
ทั้งนี้ กระทรวงเกษตรและสหกรณ์ ได้เล็งเห็นถึงความสําคัญของโครงการจิตอาสาพระราชทาน และเพื่อเป็นการขยายผลการดําเนินงานโครงการจิตอาสาพระราชทานตามแนวพระราชดําริ ประกอบกับสํานักงานปลัดกระทรวงเกษตรและสหกรณ์เป็นศูนย์ประสานงานจิตอาสา 904 กระทรวงเกษตรและสหกรณ์ จึงจัดทําโครงการ จิตอาสาพัฒนาด้านการเกษตร บริเวณคลองเปรมประชากร ตําบลเชียงรากน้อย อําเภอบางปะอิน จังหวัดพระนครศรีอยุธยา ขึ้น โดยบูรณาการความร่วมมือจากทุกส่วนราชการและหน่วยงานทั้งในส่วนกลางและส่วนภูมิภาค เพื่อเฉลิมพระเกียรติและถวายพระพร เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว 28 กรกฎาคม 2566 (พระชนมพรรษาครบ 71 พรรษา) และปลูกฝังจิตสํานึก ในด้านจิตสาธารณะและจิตอาสาพัฒนา ให้กับบุคลากรของส่วนราชการและหน่วยงานในสังกัดกระทรวงเกษตรและสหกรณ์ รวมถึงการสร้างความสัมพันธ์อันดี และความสามัคคีปรองดองภายในองค์กร
สําหรับกิจกรรมในครั้งนี้ ประกอบด้วย การปล่อยขบวนจิตอาสา กระทรวงเกษตรและสหกรณ์ เพื่อดําเนินกิจกรรมต่าง ๆ ได้แก่ 1. กิจกรรมปรับภูมิทัศน์และพัฒนาพื้นที่สาธารณะบริเวณคลองเปรมประชากร 2. กิจกรรมปล่อยพันธุ์ปลาลงคลองเปรมประชากรและมอบ พันธุ์ปลา 3. กิจกรรมทําความสะอาดบริเวณรอบวัดเปรมประชากร 4. กิจกรรมทําความสะอาดบริเวณรอบโรงเรียนวัดเปรมปรีชา 5. กิจกรรมการพัฒนาส่งเสริมการเรียนรู้การงานอาชีพเกษตรกรรม ให้นักเรียนโรงเรียนวัดเปรมปรีชา รวมทั้งการพัฒนาและส่งเสริมอาชีพเกษตรกรรมให้ประชาชน ชาวบ้านในชุมชนตําบลเชียงรากน้อย และชุมชนใกล้เคียง (สาธิตการปลูกผัก การเลี้ยงปลาดุกและกบ และการทําปุ๋ยหมักจากวัชพืช/เศษอาหาร) และ 5. กิจกรรมให้บริการฉีดวัคซีนป้องกันโรคพิษสุนัขบ้าแก่สัตว์เลี้ยงของประชาชนในพื้นที่ ตลอดจนการจัดนิทรรศการ “กษัตริย์ เกษตร” และนิทรรศการผลการดําเนินงานจิตอาสา ภาพรวมกระทรวงเกษตรและสหกรณ์ รวมทั้งการร่วมกิจกรรมตามจุดสาธิตต่าง ๆ
อนึ่ง คลองเปรมประชากรนับว่ามีความสําคัญ เนื่องจากจะเป็นคลองที่พระบาทสมเด็จพระจุลจอมเกล้าเจ้าอยู่หัว รัชกาลที่ 5 ทรงพระกรุณาโปรดเกล้าฯ ให้ขุดขึ้น เพื่อเชื่อมแม่น้ําเจ้าพระยาจากคลองผดุงกรุงเกษม กรุงเทพฯ ไปยังจังหวัดพระนครศรีอยุธยา ถือเป็นคลองขุดสายแรกของรัชกาลที่ 5 และพระบาทสมเด็จพระเจ้าอยู่หัว ทรงมีพระราโชบายในการพัฒนาแม่น้ําลําคลองและแหล่งน้ําในพื้นที่ที่ประชาชนได้รับความเดือดร้อน เพื่อให้ประชาชนมีคุณภาพชีวิตที่ดีขึ้น จึงเกิดเป็น “โครงการพัฒนาคลองเปรมประชากร” และได้เปิดโครงการ เมื่อวันที่ 5 พฤศจิกายน 2560 โดยหน่วยราชการในพระองค์ ร่วมกับหน่วยงานภาครัฐและเอกชนที่เกี่ยวข้อง ร่วมกันลงพื้นที่ติดตามการพัฒนาคลองเปรมประชากรอย่างต่อเนื่องจนถึงปัจจุบัน